সূত্র জানায়, আয়কর অধ্যাদেশ, ১৯৮৪ এর ধারা ৫৩ বি বি ও ৫৩ বি বি বি বি’তে যেসব পণ্যের কথা বলা হয়েছে সেগুলো রফতানির ক্ষেত্রে রফতানি মূল্যের ওপর এক শতাংশ হারে উৎস কর কর্তন প্রযোজ্য। গত ২০১৭-১৮ অর্থবছরের জন্য পাটজাত দ্রব্য ছাড়া সব পণ্য রফতানির ক্ষেত্রে রফতানি মূল্যের ওপর উৎস কর কর্তনের হার কমিয়ে শূন্য দশমিক ৭০ শতাংশ করা হয়। এ নিয়ে একটি প্রজ্ঞাপনও জারি করে জাতীয় রাজস্ব বোর্ড (এনবিআর)। সে প্রজ্ঞাপনের মেয়াদ গত জুন মাসে শেষ হয়েছে। বিষয়টি নিয়ে চলতি মাসের শুরুতে প্রধানমন্ত্রীর কার্যালয়ে একটি বৈঠক অনুষ্ঠিত হয়। বৈঠকে প্রধানমন্ত্রীর মুখ্য সচিব, জাতীয় রাজস্ব বোর্ড এবং বিজিএমইএ এর নেতারা উপস্থিত ছিলেন। বৈঠকে রফতানির উৎস কর হার আরো এক ধাপ কমানোর সিদ্ধান্ত হয়। এতে উৎস কর হার শূন্য দশমিক ৬০ করার সিদ্ধান্ত নেওয়া হয়। পরবর্তীতে বিষয়টিতে প্রধানমন্ত্রী শেখ হাসিনা সম্মতি দেন। সম্প্রতি অর্থমন্ত্রীও এতে অনুমোদন দিয়েছেন। ফলে এ হার বাস্তবায়নে এখন আর কোনো বাধা থাকল না। এনবিআর খুব শিগগিরই ১৯৮৪ এর ধারা ৫৩ বি বি ও ৫৩ বি বি বি বি’তে উল্লেখিত পণ্য (পাটজাত দ্রব্য ছাড়া) রফতানি মূল্যের ওপর উৎস কর কমিয়ে আয়কর অধ্যাদেশ, ১৯৮৪ এর ৪৪(৪)(বি) এর আওতায় একটি প্রজ্ঞাপন জারি করবে। উল্লেখ্য, পাটজাত দ্রব্য রফতানির ক্ষেত্রে একটি এস, আর, ও এর মাধ্যমে রফতানি মূল্যের ওপর উৎস কর শূন্য দশমিক ৬০ শতাংশ নির্ধারণ করা আছে।